เรือสาครวิสัย
ประวัติ

ภายหลังที่กรมเจ้าท่า ว่าจ้างบริษัท อิตัลไทย มารีน จำกัด เพื่อต่อสร้างเรือฝึกนักเรียนเดินเรือพาณิชย์นาวี ตามสัญญา ระบุว่าทางบริษัทได้เริ่มเซ็นสัญญารับจ้างตั้งแต่วันที่ 30 กันยายน 2548 ที่ผ่านมา แต่เริ่มดำเนินงานต่อสร้างตั้งแต่ 17 มีนาคม 2549 โดยมีระยะเวลา 700 วัน หมดสัญญา 14 กุมภาพันธ์ 2551 และได้ขยายอายุสัญญาออกไปอีก 180 วันตามมติคณะรัฐมนตรี (ครม.) ที่ให้ความช่วยเหลือผู้ประกอบการที่ได้รับผลกระทบจากเหตุน้ำท่วม ดังนั้น จึงหมดอายุสัญญา 12 สิงหาคม 2551 แต่ต่อสร้างแล้วเสร็จในวันที่ 13 ตุลาคม 2551 ที่ผ่านมา และได้จอดเรือทิ้งไว้ประมาณเกือบ 2 ปี เนื่องจากกรมเจ้าท่าไม่ยอมรับ เนื่องจากพบว่าเกิดการผิดเงื่อนไขของวัสดุที่ใช้ในการประกอบเรือลำ ดังกล่าว
นายชลอ คชรัตน์ อธิบดีกรมเจ้าท่า ระบุเกี่ยวกับสาเหตุที่กรมเจ้าท่าไม่สามารถจ่ายเงินค่างวดที่เหลือให้กับผู้รับจ้างได้นั้น เนื่องจากคณะกรรมการตรวจการจ้างได้พบข้อบกพร่องที่ไม่เป็นไปตามสัญญาบางประการ โดยเฉพาะวัสดุที่นำมาประกอบเรือ ซึ่งคณะกรรมการฯ ได้สั่งการให้ผู้รับจ้างแก้ไขแล้ว แต่ผู้รับจ้างไม่ได้ดำเนินการ ประกอบกับที่ผ่านมาผู้รับจ้างได้ฟ้องต่อศาลปกครอง ดังนั้นกรมฯ จึงให้ระงับการจ่ายเงินทั้งหมด โดยเมื่อต้นเดือนมกราคม 2552 ที่ผ่านมา อิตัลไทย มารีน ได้ไปฟ้องศาลปกครอง เพื่อให้เราจ่ายเงินค่างวด
ซึ่งที่ผ่านมาเจ้าท่าก็ได้หารือไปยังฝ่ายกฎหมาย และฝ่ายกฎหมายได้ขอให้รอคำสั่งศาลออกมาก่อนว่าจะทำอย่างไรต่อไป แต่เพื่อไม่ให้เกิดวามล่าช้า เราเลยตั้งคณะกรรมการขึ้นมาชุดหนึ่ง เพื่อทำงานในส่วนของเรา ตามที่กรมบัญชีกลางมอบอำนาจให้เราสามารถตัดสินใจได้ โดยคณะทำงานที่ตั้งมานั้น จะเข้าไปดูวัสดุก่อนว่าวัสดุใดที่ไม่ตรงตามสเปก หรือเป็นของจากประเทศจีน ไม่ใช่ของสิงคโปร์ตามเงื่อนไขที่ระบุไว้ สำหรับอุปกรณ์ที่ไม่ตรงตามสเปก อาทิ สายไฟ ชุดเกียร์ทด ขนาดใบจักร ระบบดับเพลิง และระบบตรวจควันและความร้อน
และเมื่อวันที่ 1 กันยายน 2553 ที่ผ่านมา บริษัท อิตัลไทย มารีน จำกัด ผู้รับจ้างต่อสร้างเรือฝึกนักเรียนเดินเรือพาณิชย์และอาคารเครื่องมือฝึกจำลอง ให้กับกรมเจ้าท่า ในวงเงิน 1,135 ล้านบาท ได้นำผู้แทนผู้ประกอบการเรือไทย ตัวแทนสมาคมอู่ต่อเรือไทย สมาคมต่อเรือและซ่อมเรือไทย ผู้แทนสถาบันการศึกษาเกี่ยวกับพาณิชย์นาวี สมาชิกวุฒิสภา ผู้แทนกองทัพเรือ กรมเจ้าท่าและสื่อมวลชน เพื่อพิสูจน์ประสิทธิภาพของเรือ เพื่อประกอบการใช้ดุลพินิจในการรับมอบเรือของกรมเจ้าท่า ทั้งนี้ ภายหลังการทดสอบ นายชลอกล่าวข้อสรุปของกรณีดังกล่าวจะต้องมีการตั้งคณะกรรมการเพื่อเจรจาร่วมกับบริษัท อิตัลไทย มารีน เพื่อเจรจาขอปรับลดราคาเรือ
"ข้อสรุปตอนนี้ จะต้องมีการเจรจากับอิตัลไทย มารีน เพื่อจะขอปรับลดราคาเรือจึงตั้งคณะกรรมการเพื่อเจรจาต่อรองราคา โดยมี เรือตรีปรีชา เพ็ชรวงศ์ รองอธิบดีกรมเจ้าท่าเป็นประธาน เพื่อตรวจสอบและเจรจากับทางบริษัท อิตัลไทย มารีน เพื่อขอให้ปรับลดค่าจ้างในการต่อเรือลง ซึ่งจะใช้เวลา 10 วัน ก็จะสามารถสรุปและตกลงกับทางบริษัทได้ก็จะสามารถนำเรือดังกล่าวมาใช้สำหรับฝึกอบรมนักเรียนพาณิชย์นาวีได้ภายในต้นปี 2554 แต่ถ้าไม่สามารถที่จะตกลงกันได้ก็ต้องมีการฟ้องร้องค่าเสียหายต่อไป"  นายชลอ กล่าว
สำหรับโครงการเรือฝึกสาครวิสัย ของศูนย์ฝึกพาณิชย์นาวี วงเงิน 1,135 ล้านบาท รวมอาคาร 6 ชั้น พร้อมห้องฝึกจำลองและห้องประชุมขนาด 2,250 ตารางเมตร ใช้เวลาก่อสร้าง 700 วัน สิ้นสุดสัญญาเมื่อวันที่ 14 กุมภาพันธ์ 2551 โดยอาคารเรียนหลังใหม่จะสร้างเสร็จเดือนมิถุนายน 2553 เรือฝึกจะใช้ในการฝึกฝนบุคลากร เพื่อให้มีความรู้ความชำนาญในการเดินเรือ โดยจะมีการจำลองสถานการณ์เสมือนจริง ซึ่งเป็นเหตุการณ์ที่อาจเกิดขึ้นโดยไม่คาดฝัน ขณะเดินเรือ ถือว่าเป็นการฝึกทักษะให้กับบุคลากรที่เข้ารับการฝึกอบรมในการแก้ไขปัญหาเฉพาะหน้า โดยสามารถใช้ความเร็วในการเดินทางได้ประมาณ 15.5 นอต หรือเทียบเป็น 1 นอต เท่ากับ 1.8 กิโลเมตร
ที่ผ่านมากรมเจ้าท่า มีเรือฝึกจำลอง 1 ลำ เป็นเรือเล็กขนาด 1,000 ตัน ไม่เพียงพอต่อการผลิตและฝึกอบรมบุคลากร เพราะสามารถรองรับบุคลากรได้ประมาณ 60 คนเท่านั้น ในขณะที่เรือฝึกจำลองลำใหม่ จะรองรับได้ประมาณ 250 คน ซึ่งจะช่วยแก้ปัญหาการขาดแคลนบุคลากรประจำเรือได้ในระดับหนึ่ง และในอนาคตจะขยายขีดความสามารถ โดยการรับฝึกอบรมบุคลากรต่างชาติด้วย ทั้งนี้ เนื่องจากขณะนี้ทั้งประเทศไทยและต่างชาติต้องการที่จะขยายตลาดสายทางการเดินเรือระหว่างประเทศในส่วนของภาคการขนส่งสินค้าเป็นจำนวนมาก ซึ่งหลายประเทศให้ความสนใจเรื่องนี้ จึงเป็นเหตุผลสำคัญที่เราจะต้องผลักดันการผลิตบุคลากรด้านนี้ และคาดว่าศูนย์ฝึกพาณิชย์นาวีจะรับนักเรียนได้ปีละ 600 คน จากปัจจุบันรับนักเรียนพาณิชย์นาวีได้ปีละ 150 คน ซึ่งหลักสูตรในการฝึกใช้เวลา 5 ปี
ส่วนอายุการใช้งานของเรือลำดังกล่าว จะมีอายุการใช้งานกว่า 30 ปี โดยจะมีการซ่อมบำรุงทุกปี ปีละ 1 ครั้ง โดยเป็นลักษณะการตรวจเช็คสภาพและความพร้อม และจะมีการซ่อมบำรุงใหญ่ 2 ปีต่อครั้ง ทั้งนี้ เพื่อเป็นการตรวจถึงสภาพท้องเรือที่มีการใช้งานมาเป็นระยะเวลานานให้คงสภาพการใช้งานต่อไป